Samuel Migaľ

Mgr. Samuel Migaľ (* 30. jún 1982, Košice) je slovenský politik, bývalý televízny reportér a moderátor, od marca 2025 minister investícií, regionálneho rozvoja a informatizácie v štvrtej vláde Roberta Fica za SMER – SD.

 Životopis 
V rokoch 19962000 absolvoval Strednú priemyselnú školu drevársku vo Vranove nad Topľou a v rokoch 20052010 magisterské štúdium na Fakulte masmediálnej komunikácie Univerzity sv. Cyrila a Metoda v Trnave.

V rokoch 20042023 (takmer 20 rokov) pracoval ako reportér a moderátor TV JOJ. V roku 2022 pripravil reportáž o prepustení nitrianskeho podnikateľa Norberta Bödöra z ilavskej väznice napriek tomu, že podnikateľ obvykle novinárom rozhovory neposkytoval. Migaľovi sa v reportáži viackrát poďakoval a podľa portálu O médiách mu rozhovor poskytol výmenou za odvoz z väznice a promo vo vysielaní. Migaľ ani vtedajší šéf spravodajstva a publicistiky TV JOJ Roland Kubina na otázky o tejto reportáži neodpovedali.

Vo voľbách do NR SR v roku 2023 sa stal náhradníkom za stranu HLAS-SD a po nástupe Denisy Sakovej na ministerskú funkciu sa 25. októbra 2023 miesto nej ujal poslaneckého mandátu. V Národnej rade bol podpredsedom výboru na preskúmavanie rozhodnutí NBÚ, podpredsedom výboru pre obranu a bezpečnosť a tiež členom Osobitného kontrolného výboru na kontrolu činnosti SIS a členom Stálej delegácie NR SR v Parlamentnom zhromaždení NATO.

Počas roka 2024 postupovali spolu ďalšími tromi poslancami Hlasu (Ján Ferenčák, Radomír Šalitroš, Roman Malatinec) pri časti hlasovaní nezávisle od koaličnej väčšiny. V januári 2025 vytvorili parlamentnú skupinu Hlas rozumu a požadovali výmenu predsedu poslaneckého klubu Hlasu Róberta Puciho. 24. januára 2025 strana Hlas na pracovnom sneme Samuela Migaľa spolu s Radomírom Šalitrošom vylúčila zo svojich radov: „Poslanci vzniesli ako jediné požiadavky vlastné personálne nominácie na štyri kľúčové posty: minister vnútra, podpredseda NR SR, riaditeľ vojenského spravodajstva a podpredseda strany Hlas. … Keďže menovaným poslancom, nešlo o žiadne hodnoty, ktoré deklarujú vo svojich mediálnych vystúpeniach, ani žiadne také požiadavky nepredložili a jediné čo požadovali boli politické funkcie, je to nezlučiteľné s členstvom v Hlase.“ Podľa informácií Pravdy nemali žiadať posty pre seba, ale personálnu výmenu na týchto postoch, Migaľ tiež v rozhovore uviedol, že žiadali predovšetkým bezpečnostné záruky, keďže sa aj s rodinami stali terčom zvýšeného záujmu bezpečnostných zložiek a vyhrážok. Štvorica sa na sneme po dohode s vedením strany nezúčastnila, v reakcii na vylúčenie dvojice však uviedli, že až do odvolania nebudú hlasovať v parlamente. 

V marci 2025 podpísali Samuel Migaľ s Radomírom Šalitrošom dohodu s Robertom Ficom o obnovení vládnej väčšiny, výmenou za čo bol Samuelovi Migaľovi prisľúbený post ministra investícií, regionálneho rozvoja a informatizácie (MIRRI) a Radomírovi Šalitrošovi miesto štátneho tajomníka na rovnakom ministerstve. Ich mandáty v NR SR by mali prevziať Andrea Szabóová (doteraz náhradníčka za Richarda Rašiho) a Ján Hrubý (generálny tajomník služobného úradu na MIRRI), obaja pokladaní za lojálnych podporovateľov koalície. 19. marca 2025 ho prezident SR Peter Pellegrini vymenoval za ministra, pričom uviedol: „Do svojej funkcie nenastupujete preto, že by ste získali silný mandát a dôveru ľudí vo voľbách … Členom vlády budete len na základe politických dohôd, ktoré ste ako podmienku vašej ďalšej podpory vládnej koalície urobili s predsedom vlády“ s tým, že verejnosť detaily dohody nepozná a nevie posúdiť, nakoľko to umožní Migaľom deklarované presadzovanie hodnôt. Robert Fico k vymenovaniu uviedol: „Na záchranu vládnej koalície som s obrovskou pomocou Roberta Kaliňáka pristúpil k absurdnej politickej operácii, akú som za mojich 33 rokov v politike nielenže nikdy neurobil, ale ani nevidel.“

 Referencie 

 Iné projekty 

 Externé odkazy 
 Samuel Migaľ na webe Národnej rady SR
 Spravodajstvo týkajúce sa Samuela Migaľa na portáli agentúry SITA
 Príspevky Samuela Migaľa na portáli Noviny.sk TV JOJ
 Poslanec Hlasu a exnovinár Migaľ: Gašpara by bolo v SIS škoda, Smer by prišiel o dobrého poslanca – rozhovor v Denníku N (2024)
 Exnovinár a poslanec Hlasu Migaľ: Ak by bol Pellegrini iba prezlečený Smer, Kočner by stále behal po slobode – rozhovor v denníku Postoj (2024)

Kategória:Osobnosti z Košíc
Kategória:Slovenskí politici
Kategória:Politici Hlasu
Kategória:Politici Smeru
Kategória:Poslanci NR SR (2023 – 2027)
Kategória:Slovenskí televízni redaktori
Kategória:Slovenské osobnosti médií v politike
Kategória:Absolventi Fakulty masmediálnej komunikácie Univerzity sv. Cyrila a Metoda v Trnave